ಸರ್ಕಾರಿ ಶಾಲೆಯ ಬಗ್ಗೆ ಅನಂತ್ ನಾಗ್ ಏನಂದ್ರು?

ರಿಷಬ್ ಶೆಟ್ಟಿ ನಿರ್ದೇಶನದ ‘ಸರ್ಕಾರಿ ಹಿರಿಯ ಪ್ರಾಥಮಿಕ ಶಾಲೆ ಕಾಸರಗೋಡು ಕೊಡುಗೆ ರಾಮಣ್ಣ ರೈ’ ಚಿತ್ರದ ಟ್ರೇಲರ್ ಈಗ ಎಲ್ಲೆಡೆ ಟಾಕ್ ಕ್ರಿಯೇಟ್ ಮಾಡಿದೆ. ಇಂಥಾದ್ದೊಂದು ಭರಪೂರ ಖುಷಿಯನ್ನಿಟ್ಟುಕೊಂಡೇ ಮತ್ತಷ್ಟು ವಿಚಾರಗಳನ್ನು ಹೇಳಿಕೊಳ್ಳುವ ಸಲುವಾಗಿ ಚಿತ್ರತಂಡ ಮಾಧ್ಯಮವನ್ನು ಮುಖಾಮುಖಿಯಾಗಿದೆ. ಇದೇ ಸಂದರ್ಭದಲ್ಲಿ ಹಿರಿಯ ನಟ ಅನಂತನಾಗ್ ಈ ಚಿತ್ರದ ಬಗ್ಗೆ ಭಾರೀ ಪ್ರೀತಿಯಿಟ್ಟುಕೊಂಡು ಭರವಸೆಯ ಮಾತುಗಳನ್ನಾಡಿದ್ದಾರೆ.

ಈ ಚಿತ್ರದ ಪ್ರಧಾನ ಪಾತ್ರವೇ ಅನಂತ್ ನಾಗ್ ಅವರದ್ದು. ಅವರಿಲ್ಲಿ ಸರ್ಕಾರಿ ಶಾಲೆಯನ್ನು ಉಳಿಸಲು ಹೋರಾಡುವ ಶಿಕ್ಷಕನ ಪಾತ್ರವನ್ನು ನಿರ್ವಹಿಸಿದ್ದಾರೆ. ಆದರೆ ಅವರು ಮಾತ್ರ ಈ ಚಿತ್ರದಲ್ಲಿನ ಜವಾಬ್ದಾರಿಯುತ ಭಾಗವನ್ನು ಎಳೆಯ ಮಕ್ಕಳೇ ನಿರ್ವಹಿಸಿದ್ದಾರೆನ್ನುವ ಮೂಲಕ ಈ ಚಿತ್ರದಲ್ಲಿ ಅಭಿನಯಿಸಿರೋ ಮಕ್ಕಳ ಉತ್ಸಾಹಕ್ಕೆ ರೆಕ್ಕೆ ಸಿಗಿಸಿದ್ದಾರೆ.

ಅನಂತ್ ನಾಗ್ ಅಂದರೆ ಪ್ರತೀ ಚಿತ್ರಗಳಲ್ಲಿಯೂ ಪ್ರತೀ ಪಾತ್ರಗಳಲ್ಲಿಯೂ ಹೊಸತಾಗಿಯೇ ಕಾಣಿಸುವ ನಟ. ಈ ಚಿತ್ರದಲ್ಲಿಯೂ ಅವರದ್ದು ಭಿನ್ನವಾದ ಪಾತ್ರವೇ. ರಿಷಬ್ ಶೆಟ್ಟಿ ಕಥೆ ಹೇಳಿದಾಗ ಇಡೀ ಕಥೆಯನ್ನು ಮೆಚ್ಚಿಕೊಂಡೇ ಅನಂತ್ ನಾಗ್ ಅವರು ಈ ಚಿತ್ರವನ್ನು ಒಪ್ಪಿಕೊಂಡಿದ್ದರಂತೆ. ಇದೀಗ ಹೋರಾಟಗಳೆಲ್ಲ ವ್ಯರ್ಥವಾಗಿ ಕೇರಳದ ಭಾಗವಾಗಿದ್ದರೂ ಮೈ ಮನಸುಗಳಲ್ಲಿ ಕನ್ನಡತನವನ್ನು ತುಂಬಿಕೊಂಡಿರೋ ಊರು ಕಾಸರಗೋಡು.

ಭಾಷೆಯ ಕಾರಣದಿಂದಲೂ ಕಿರುಕುಳಕ್ಕೊಳಗಾಗುತ್ತಾ ಮುಚ್ಚುವ ಭೀತಿಯನ್ನೂ ಎದುರಿಸುವ ಇಲ್ಲಿನ ಸರ್ಕಾರಿ ಶಾಲೆಯೊಂದರ ಸುತ್ತ ಚೇತೋಹಾರಿಯಾದ ಕಥೆ ಕಟ್ಟಿರುವ ನಿರ್ದೇಶಕ ರಿಷಬ್ ಶೆಟ್ಟಿಯವರ ಕಸುಬುದಾರಿಕೆಯನ್ನು ಅನಂತ ನಾಗ್ ಕೊಂಡಾಡಿದ್ದಾರೆ. ಎಳೇ ಮಕ್ಕಳ ಮೂಲಕವೇ ಸರ್ಕಾರಿ ಶಾಲೆಯನ್ನು ಹಿನ್ನೆಲೆಯಾಗಿಟ್ಟುಕೊಂಡು ಇಡೀ ಕಾಸರಗೋಡಿನ ತಲ್ಲಣಗಳನ್ನೂ ಕೂಡಾ ಈ ಚಿತ್ರದಲ್ಲಿ ದಾಖಲಿಸಲಾಗಿದೆಯಂತೆ. ಶಾಲೆಯ ಹಿನ್ನೆಲೆಯಲ್ಲಿ ನಡೆಯುವ ಈ ಚಿತ್ರ ಪಕ್ಕಾ ಮನೋರಂಜನೆಯ ಅಂಶಗಳನ್ನೂ ಒಳಗೊಂಡಿದೆ.

ಇದೀಗ ಟ್ರೇಲರ್ ಮೂಲಕ ಗಮನ ಸೆಳೆದಿರೋ ಈ ಚಿತ್ರ ದೊಡ್ಡ ಮಟ್ಟದ ಗೆಲುವು ದಾಖಲಿಸುವ ಲಕ್ಷಣಗಳು ಅನಂತ್ ನಾಗ್ ಅವರ ಭರವಸೆಯ ಮಾತುಗಳಲ್ಲಿಯೇ ಸ್ಪಷ್ಟವಾಗಿ ಧ್ವನಿಸುತ್ತದೆ.

ಪಬ್ಲಿಕ್ ಟಿವಿಯನ್ನು ಇನ್ ಸ್ಟಾಗ್ರಾಮ್ ನಲ್ಲಿ ಫಾಲೋ ಮಾಡಿ www.instagram.com/publictv